নিউ পুলিশ স্টোরি

নিউ পুলিশ স্টোরি হলো ২০০৪ খ্রিষ্টাব্দে মুক্তিপ্রাপ্ত হংকং-ভিত্তিক অ্যাকশনধর্মী চলচ্চিত্র। এটি প্রযোজনা ও পরিচালনা করেন বেনি চ্যান। এছাড়াও জ্যাকি চ্যান চলচ্চিত্রে প্রযোজনা ও অভিনয় করেন। ২০০৪ খ্রিষ্টাব্দের ২৪ সেপ্টেম্বর হংকংয়ে চলচ্চিত্রটি মুক্তি পায়। এটি "পুলিশ স্টোরি" সিরিজের পঞ্চম এবং রিবুট চলচ্চিত্র ছিল। তবে পূর্ববর্তী চলচ্চিত্রগুলোর তুলনায় "নিউ পুলিশ স্টোরি"তে অধিক নাটকীয়তা ও ভারী নাট্যক্রিয়ার আশ্রয় নেওয়া হয়েছে।
পাঁচজন বিদ্রোহী তরুণের একটি দল ব্যাংকে ডাকাতির পরিকল্পনা করে এবং পালানোর সময় উদ্দেশ্যমূলকভাবে পুলিশের ওপর গুলি চালানোর মানসিকতা নিয়ে রাখে। তাদের গুপ্তস্থল প্রকাশিত হওয়ার পর পুলিশ পরিদর্শক চ্যান কোক-উইং (জ্যাকি চ্যান) ও তার বাহিনীকে আদেশ দেওয়া হয়, ডাকাত দলের সদস্যদের আটক করতে। কিন্তু ডাকাতেরা স্থানটিতে বিভিন্ন ফাঁদ পেতে রাখে এবং পুলিশ পরিদর্শক চ্যান কোক-উইংয়ের দলের সবাই মারা যায়। বিদ্রোহীদের কাছে বিভিন্ন চ্যালেঞ্জে হেরে ঘটনায় বেঁচে থাকা একমাত্র কর্মকর্তা চ্যান পুলিশ বাহিনী থেকে এক বছরের বিরতি নেয় এবং সহকর্মীদের হারানোর শোকে অত্যধিক মদ্যপান করতে থাকে। ঐ ঘটনায় চ্যানের মেয়ে বন্ধু হো ই-য়ের (চার্লি ইয়াং) ছোট ভাই রকিও মারা যায়।
এক অজানা ছেলে (নিকোলাস সে) চ্যানকে খুঁজে পায়, যে নিজেকে ফ্র‍্যাঙ্ক চ্যাং হিসেবে পরিচয় দেয় এবং চ্যাংয়ের নতুন সহকর্মী হিসেবে যোগ দেয়। ফ্র‍্যাঙ্ক পুলিশ পরিদর্শক চ্যাংকে ছুটি বাতিল করে ফিরে আসতে ও মামলার কাজ পুনরায় শুরু করতে উৎসাহিত করার চেষ্টা করে। কিন্তু চ্যান তা অস্বীকার করে। কিন্তু চ্যানের মদ্যপ অবস্থায় দুই যুবক ছিনতাই করলে তার চেতনা ফিরে আসে। চ্যানের ঊর্ধ্বতন কর্মকর্তা চিউ চ্যান (ইউ রোংগুয়াং) প্রাথমিকভাবে ধরে নেন, চ্যানের অতি-আত্মবিশ্বাসই সেই ধ্বংসাত্মক অভিযানের জন্য দায়ী। চিউ চ্যান তার পূর্বে মামলা সমাধান করার জন্য তাদের চ্যালেঞ্জ জানায়। ফ্র‍্যাঙ্ক নিজেকে একজন নিহত পুলিশের সদস্যদের আত্মীয় পরিচয় দিয়ে নিজের আগ্রহের ব্যাপারে জানায়।
ফ্র‍্যাঙ্ক ও চ্যান বারে আত্মগোপন করা পুরনো সহকর্মী স্যাম ওংয়ের (ডেভ ওং) সাথে দেখা করে এবং প্রথম ডাকাতির রাতের কোনো সূত্র দিতে অনুনয় করে। স্যাম তাদের একটি ঘড়ি দেয়, যা সে সেই রাতে একজন ডাকাতের থেকে ছিনিয়ে নিয়েছিল। স্যাম তাদের জানায় যে, ডাকাত দলে একজন মহিলা সদস্য আছে এবং তারা এক্স-গেমস খেলতে পছন্দ করে। চিউ ও পুলিশ বাহিনী চ্যান এবং ফ্র‍্যাঙ্কের পিছু নেয় এবং পরবর্তী একটি এক্স-গেমস অনুষ্ঠানে ঘড়ির মালিককে খুঁজতে চেষ্টা করে। পুলিশ তদন্তে সহায়তার জন্য স্যামকে গ্রেফতার করে। একটি আকাশচুম্বী অট্টালিকার ছাদের অনুষ্ঠানস্থলে ফ্র‍্যাঙ্ক এবং চ্যান ফায়ার (টেরেন্স ইয়িন) নামে একজন ডাকাত সদস্যকে শনাক্ত করতে সক্ষম হয়। এর মাঝে স্যাম ও পুলিশ বাহিনী ঘটনাস্থলে চলে আসে এবং সেই মহিলা সদস্য স্যুকে (কোকো চিয়াং) শনাক্ত করে। তাদেরকে ধরার পূর্বেই ফায়ার স্যামকে মারাত্মকভাবে আহত করে এবং উভয়ে সেখান থেকে পালিয়ে যায়। স্যাম চ্যানের কাছে স্বীকার করে যে, ডাকাত দলের সদস্যরা চ্যানের দল থেকে আত্মরক্ষায় সহায়তা করার জন্য স্যামকে হুমকি দিয়েছিল। এই কথা শুনে চিউয়ের চিন্তায় পরিবর্তন আসে।
পরবর্তী ধাওয়ায় স্যু, ফায়ার, চ্যান এবং ফ্র‍্যাঙ্ক ভবনটি থেকে নেমে আসে। চ্যানকে লক্ষ্যভ্রষ্ট করতে ফায়ার একটি বাস চালককে গুলি করে এবং চ্যান ও ফ্র‍্যাঙ্ককে বাধ্য করে বাসটিকে বাঁচাতে। চ্যানের পুরনো নির্দেশক কর্মকর্তা চিফ তাই চ্যানের কাছে এই ঘটনার ক্ষয়ক্ষতির অভিযোগ নিয়ে আসেন। তিনি চ্যানের সহকারী নিয়োগের বিষয়টি অস্বীকার করেন। রাগান্বিত হয়ে চ্যান ফ্র‍্যাঙ্কের সাথে দেখা করে, যে পুলিশ সদস্য কিংবা মৃত পুলিশ সদস্যের আত্মীয় কোনোটিই ছিল না। ফ্র‍্যাঙ্ক স্বীকার করে যে, সে পুলিশ সদস্য হতে চেয়েছিল কিন্তু পরীক্ষায় অকৃতকার্য হয়। চ্যান বিশ্বাস করে যে ফ্র‍্যাঙ্ক এ বিষয়ে আন্তরিক। এরপর ফ্র‍্যাঙ্কের বন্ধু, অফিসার সা সা (চার্লিন চোই) ডাকাত দলের সদস্যদের ব্যাপারে তাদের দুইজনকে সংক্ষেপে ধারণা দেয় যে, সকল ডাকাত সদস্যই ধনী পরিবার থেকে এসেছে, উপরন্তু ডাকাত দলের অধিনায়ক জো (ড্যানিয়েল উ) একজন পুলিশ প্রধানের পুত্র। ডাকাত দলটি তাদের অভিযানের উপর ভিত্তি করে অনলাইন ভিডিও গেমও তৈরি করে।
স্যু এবং ফায়ার তাদের নতুন গুপ্ত আশ্রয়ে ফিরে আসে, যেখানে জো স্যুকে হত্যা করে। স্যু চ্যানের সাথে ধাওয়ায় মারাত্মকভাবে আহত হয়েছিল। গ্যাং চ্যানের পুলিশ প্রোফাইল বের করে এবং হো ইকে থানায় ডেকে নিয়ে তার হাতে বোমা বেধে দেয়। চ্যান ও হো ই বোমার তারগুলো কেটে দেওয়া সত্ত্বেও কোনো কিছু না হওয়ায়, সবাই ধরে নেয় যে, তা নকল ছিল। কিন্তু জায়গাটি ছেড়ে যাওয়ার সময় হো ইর পিছে লাগানো একটি ছোট তার বোমার দ্বিতীয় আরেকটি ট্রিগার চালু হয়, ফলে বোমাটি বিস্ফোরিত হয়। বিস্ফোরণে হো ইর ওপর পতিত হয়, যার কারণে হো ই কোমায় চলে যায়। ফ্র‍্যাঙ্কের নকল পরিচয় প্রকাশিত হয়ে গেলে চ্যান ও ফ্র‍্যাঙ্ককে আটক করা হয়। ডাকাত সদস্যরা তাদের সাথে দেখা করে এবং তাদের নতুন লক্ষ্যের ব্যাপারে জানায়। অপরাধীদের ধরতে ফ্র‍্যাঙ্ক ও চ্যানকে পরবর্তীতে অনানুষ্ঠানিভাবে ছেড়ে দেওয়া হয়।
অনলাইন গেমের মাধ্যমে চ্যান, ফ্র‍্যাঙ্ক এবং সা সা জানতে পারে যে গ্যাংয়ের পরবর্তী লক্ষ্য হলো ব্যাংক অব হংকং। আরেকটি অভিযানের নিষ্ফলতা এড়াতে চ্যান পুলিশ কর্মকর্তাদের সহায়তায় ভবনটি থেকে জনসাধারণকে সরিয়ে দেয় এবং ডাকাত সদস্যদের বাবা মাকে ডেকে আনে, যাতে জোয়ের দলের মধ্যে মতবিরোধ সৃষ্টি হয়। এর মধ্যে ডাকাত সদস্য ম্যাক্স (হিরো হায়ামা) আত্মসমর্পণ করলে জো তাকে হত্যা করতে তৎপর হয়। এর মধ্যে মতবিরোধ তৈরি হলে জো গুলি করার পূর্বে ফায়ারকে আহত করে তার দৃষ্টি অন্য দিকে নিবদ্ধ করে। লেগো প্রদর্শনীর কোণায় চ্যান তাকে ধৃত করে এবং টিন টিনের (অ্যান্ডি ওন) সাথে দ্বিতীয়বার হাতাহাতিতে চ্যালেঞ্জ জানায়। টিন টিনের গায়ে জোয়ের অনিচ্ছাকৃত গুলিতে মারাত্মক আহত হওয়ার পূর্বে চ্যান দ্বন্দ্ব যুদ্ধে জিতে যায়। চ্যান দলের বাকি একমাত্র সদস্য জয়ের পিছু নিয়ে ভবনের ছাদের চলে যায়। এর মধ্যে জো ফ্র‍্যাঙ্ককে পাকড়াও করে নিচে ধাক্কা দিয়ে মেরে ফেলার হুমকি দেয়। জো চ্যানকে আধা-স্বয়ংক্রিয় বন্দুক পুনরায় সংযোজনে পুনরায় চ্যালেঞ্জ জানায় আর এবার চ্যান চ্যালেঞ্জে জিতে যায়। এর মাঝেই বিপুল সংখ্যক পুলিশ ও সাথে জোয়ের রাগী বাবা ভবনের ছাদে উপস্থিত হয়। চ্যান তাকে আত্মসমর্পণ করাতে চেষ্টা করে। জো হার মেনে নেয় কিন্তু তার বাবার সামনে চ্যানকে খালি বন্দুক তাক করে পুলিশের হাতে আত্মহত্যার পথ বেছে নেয়। চ্যান ফ্র‍্যাঙ্ককে বাঁচাতে ঝাঁপ দেয় এবং উভয়েই ভবন থেকে পড়ে যায় এবং দমকল কর্মীদের ফুলানো গদিতে আছড়ে পড়ে।
হাসপাতালে হো ই সুস্থ হয়ে ওঠে এবং হাসপাতাল ত্যাগের পূর্বে চ্যানকে বিবাহ করতে সম্মতি জানায়। কর্তৃপক্ষের বিরুদ্ধে যাওয়ায় ফ্র‍্যাঙ্ককে আটক করা হয়। চ্যান ফ্র‍্যাঙ্কের রেখে যাওয়া জ্যাকেটের দিকে তাকিয়ে তার এক শিশুর কথা মনে পড়ে, যার গরিব বাবা খাবার চুরি করার সময় ট্রাকের ধাক্কায় মারা যায়। অনাথ শিশু হিসেবে সাহায্য করার জন্য চ্যানের দয়ার প্রতিদানে ফ্র‍্যাঙ্ক পুলিশ হওয়ার জন্য উৎসাহিত হয়।
২০০৩ খ্রিষ্টাব্দের ১ জানুয়ারি থেকে ৩১ ডিসেম্বরের মধ্যে হংকংয়ে প্রধান চিত্রধারণের কাজ করা হয়।
২০০৪ খ্রিষ্টাব্দের ২৩ সেপ্টেম্বর "নিউ পুলিশ স্টোরি" হংকংয়ে মুক্তি পায়। সেখানে প্রথম তিন দিনেই চলচ্চিত্রটির আয় ছিল প্রায় ৫৬,২৫,৭৪৬ হংকং ডলার। চলচ্চিত্রটি শেষ পর্যন্ত ২১ মিলিয়ন হংকং ডলার আয় করে এবং সে বছর চতুর্থ সর্বোচ্চ আয়কারী আভ্যন্তরীণ চলচ্চিত্র হিসেবে উঠে আসে।
২০০৬ খ্রিষ্টাব্দের ১৩ অক্টোবর চলচ্চিত্রটি যুক্তরাজ্যে আংশিকভাবে মুক্তি পায়। ১৬টি প্রেক্ষাগৃহে মুক্তির প্রথম সপ্তাহেই চলচ্চিত্রটি ১৯,৩৩২ মার্কিন ডলার উপার্জন করে। প্রতি প্রেক্ষাগৃহে গড়ে ১,২০৮ মার্কিন ডলার গড়ে আয় করে বক্স অফিসের ২১তম স্থান অধিকার করে। ২০০৬ খ্রিষ্টাব্দের ২২ অক্টোবরের হিসাব অনুযায়ী, যুক্তরাজ্যে দুই সপ্তাহের মুক্তিতে "নিউ পুলিশ স্টোরি" মোট ৩৩,৪০৪ মার্কিন ডলার আয় করে। ব্রিটিশ চলচ্চিত্র সমালোচক জোনাথন রস চলচ্চিত্রটিকে যথেষ্ট ইতিবাচকভাবে মূল্যায়ন করেন এবং চ্যানের চলচ্চিত্রটি "আরও ব্যবসা করতে পারতো" বলে মন্তব্য করেন।
২০০৬ খ্রিষ্টাব্দের ১৬ মে লায়ন্সগেট যুক্তরাষ্ট্রে "নিউ পুলিশ স্টোরি" চলচ্চিত্রের সরাসরি ডিভিডি সংস্করণ প্রকাশ করে। ডিভিডিতে জ্যাকি চ্যানের অংশগ্রহণে ইংরেজিতে ডাবকৃত সংস্করণ অন্তর্ভুক্ত ছিল। এছাড়াও জ্যাকির নিজের ধারণ করা ভূমিকা ও নকল অ-লাইসেন্সকৃত কপি না কেনার জন্য একটি বার্তা ছিল। মূল ভাষায় সংস্করণের সাথে এর অনূদিত উপশিরোনাম ছিল। ডিভিডিতে চ্যান কর্তৃক যুবক ফ্র‍্যাঙ্ক চেংকে আটক করে চীনে নিয়ে যাওয়ার দৃশ্যটি বাদ দেওয়া হয়েছিল।
২০০৯ খ্রিষ্টাব্দের ২৪ নভেম্বর যুক্তরাষ্ট্রে চলচ্চিত্রটির ব্লু-রে সংস্করণ প্রকাশ করা হয়।